Telia Company

Telia Company AB (līdz 2016. gadam TeliaSonera) ir Zviedrijā reģistrēts telesakaru uzņēmums. Tas tika izveidots 2003. gadā, Zviedrijas Telia apvienojoties ar Somijas Sonera. Uzņēmuma galvenais birojs atrodas Solnā, Stokholmas lēnē.

Uzņēmums darbojas mobilo un fiksēto sakaru jomā, kā arī ir interneta un televīzijas pakalpojumu sniedzējs, ierīču tirgotājs, darbojas mediju reklāmas jomā.
Telia darbojas Zviedrijā, Somijā, Norvēģijā, Lietuvā, Igaunijā, Latvijā.

Telia Company AB akcijas tiek kotētas biržā Nasdaq Stockholm un Nasdaq Helsinki; ietilpst OMX Stockholm 30 un OMX Helsinki 25 indeksā.
Lielākie kapitāldaļu turētāji (2023. gada 31. decembrī): Zviedrijas valsts (41,06 %), Blackrock (3,38 %), Vanguard (2,39 %).

 Vēsture 

TeliaSonera priekšteči bija Zviedrijas uzņēmums Telia un Somijas Sonera, kas ilgu laiku bijuši valsts monopolisti telesakaru jomā.

2002. gada 26. martā tika paziņots, ka Sonera plāno apvienoties ar Telia. Apvienošanās notika uz akciju apmaiņas pamata. Apvienošanās tika pabeigta decembrī, un 2003. gada 1. janvārī tika izveidots mātes uzņēmums TeliaSonera AB.

2014. gada jūnijā tika paziņots, ka TeliaSonera iegādāsies Tele2 Norvēģijas biznesu. 2015. gada 5. februārī darījumu atļāva Norvēģijas konkurences regulators.

2016. gada 12. aprīlī akcionāru sapulcē tika nolemts mainīt uzņēmuma nosaukumu uz Telia Company. Jaunā stratēģija: fokusēšanās uz Ziemeļvalstīm un Baltijas valstīm.
2016. gada novembrī tika paziņots par Norvēģijas telesakaru uzņēmuma Phonero iegādi; darījums pabeigts 2017. gada 3. aprīlī.
Jūnijā kredītu un parādu piedziņas meitas uzņēmums Sergel pārdots Zviedrijas bankai Marginalen Bank.
3. jūlijā tika pabeigta Somijas mākoņpakalpojumu uzņēmuma Nebula Top Oy iegāde.
2017. gadā tika pārdotas Telia piederošās Turcijas mobilo sakaru operatora Turkcell kapitāldaļas, saglabājot netiešo ieguldījumu 24 % Turkcell Holding.
Oktobrī tika paziņots, ka Telia Company pārdod 19 % Krievijas mobilo sakaru operatora MegaFon kapitāldaļas Krievijas bankai Gazprombank.
18. decembrī tika iegādāts Somijas IT iekārtu un programmatūras izplatītājs Inmics Oy.

2018. gada 29. martā Telia Company pārdeva savu daļu mūzikas un video straumēšanas uzņēmumā Spotify.
17. jūlijā no Dānijas telesakaru uzņēmuma TDC tika nopirkts Norvēģijas kabeļtelevīzijas un interneta piekļuves sniedzējs GET AS.
20. jūlijā tika paziņots, ka Telia no Zviedrijas Bonnier par 9,2 miljardiem SEK iegādāsies mediju uzņēmumu Bonnier Broadcasting (tai skaitā televīzijas kanālu grupas TV4-gruppen, C More Entertainment un Somijas MTV); darījumu pabeigts 2019. gada 2. decembrī.
2019. gadā Telia iegādājas Zviedrijas mobilā virtuālā tīkla operatoru Fello ar 45 tūkstošiem klientu.

2020. gada 17. jūnijā Telia Company vienojās par Turkcell Holding (tam pieder 51 % Turkcell akciju) 47,1 % kapitāldaļu pārdošanu Turcijas labklājības fondam par 530 miljoniem ASV dolāru.

Telia Company 2021. gada 30. jūnijā paziņoja par 49 % no sava torņu biznesa Somijā un Norvēģijā (4700 torņu) pārdošanu infrastruktūras investīciju uzņēmumiem Brookfield un Alecta. 2022. gadā darījums tika paplašināts, iekļaujot arī Zviedrijas torņus. 2022. gada 1. jūnijā darījums tika pabeigts.
2022. gada 22. decembrī Telia Company vienojās no Norvēģijas uzņēmuma Fjordkraft AS pirkt 39 % Fjordkraft Mobil AS kapitāldaļu, kas bija mobilā virtuālā tīkla operators ar aptuveni 137 tūkstošiem klientu.
2023. gada 25. martā Telia Company vienojās Dānijas biznesu pārdot uzņēmumam Norlys a.m.b.a. par 6,25 miljardiem Dānijas kronu; darījums pabeigts 2024. gada 2. aprīlī.
2024. gada 4. septembrī Telia paziņoja, ka likvidēs vairāk nekā 3000 darbavietu (aptuveni 15 % no kopējā darbavietu skaita), veicot izmaksu samazināšanas pasākumus, lai nodrošinātu aptuveni 250 miljonu eiro ietaupījumu gadā.

 Darbība 
Telia Company darbojas vairākās valstīs.

 Igaunija 
Igaunijā ir Telia Company 100 % piederošs uzņēmums Telia Eesti.

 Latvija 
Latvijā Telia Company pastarpināti caur uzņēmumu TILTS Communications pieder 49 % kapitāldaļu uzņēmumā Tet.

Telia Company arī pieder 49 % kapitāldaļu uzņēmumā Latvijas Mobilais Telefons (Telia Company AB — 24,5 % un Sonera Holding B.V., Telia Company meitas uzņēmums, — 24,5 %).

Latvijā ir reģistrēts uzņēmums SIA Telia Latvija, kas darbojas kā interneta pakalpojumu sniedzējs ar datortīklu Rīgā un lielākajās Latvijas pilsētās, kā arī datu centru.
2022. gada 4. janvārī tika paziņots, ka SIA Tet no Telia Company AB iegādāsies SIA Telia Latvija; darījums pabeigts 2022. gada 31. maijā.

 Lietuva 
Lietuvā ir Telia Company 88,15 % piederošs uzņēmums Telia Lietuva.

 Somija 
Somijā ir Telia Company 100 % piederošs uzņēmums Telia Finland‎.

 Atsauces 

 Ārējās saites 

 Telia Company vietne
 The history of Telia 


Kategorija:Helsinku biržā kotētie uzņēmumi